b"\n_START_ARTICLE_\nOrl\xc3\xa9ans\n_START_SECTION_\nLoire og navigasjon\n_START_PARAGRAPH_\nI Orl\xc3\xa9ans er elven Loire delt av en nedsunket demning som dhuis inn i Grande Loire i nord, da ikke lenger farbar for skip, og Petite Loire i s\xc3\xb8r. Denne demningen er bare en del av et stort konstruksjonssystem som tidligere gjorde det mulig for skip \xc3\xa5 g\xc3\xa5 opp og ned Loire._NEWLINE_Elven var tidligere viktig for skipstrafikken og som en handelsrute, men i dag kan store skip kun seile elvemunning opp til Nantes. Elvens uregelmessige str\xc3\xb8m har sterkt begrenset trafikken p\xc3\xa5 den, s\xc3\xa6rlig ved oppoverferd, men det kan bli overkommet ved at b\xc3\xa5tene blir gitt et slep. B\xc3\xa5ter p\xc3\xa5 elven var tradisjonelt flatbunnete b\xc3\xa5ter med store master som kunne foldes slik at man kunne passere under broer. De var kjent som gabarre, futreau, og videre, og kan fortsatt bli sett for hovedsakelig turister ved pont Royal._NEWLINE_Hvert andre \xc3\xa5r gjenforteller Festival de Loire den rollen som elven har spilt i samfunnets historie._NEWLINE_Ved elvens nordlige bredde i n\xc3\xa6rheten av byens sentrum blir den forbundet med Canal d'Orl\xc3\xa9ans som knyttes til Canal du Loing og Canal de Briare ved Buges i n\xc3\xa6rheten av Montargis. Denne kanalen er ikke lenger i bruk langs hele dens lengde. Dens rute innenfor Orl\xc3\xa9ans g\xc3\xa5r parallelt med elven, delt fra den med en mur og med en promenade p\xc3\xa5 toppen. Dens siste dam ble omgjort til et utend\xc3\xb8rs sv\xc3\xb8mmebasseng p\xc3\xa5 1960-tallet og deretter fylt opp. Den ble gjen\xc3\xa5pnet i 2007 for \xc2\xabf\xc3\xaates de Loire\xc2\xbb, med den hensikt \xc3\xa5 gjenopplive den og opprette en havn for lystb\xc3\xa5ter her.\n_START_SECTION_\nTidligste historie\n_START_PARAGRAPH_\nCenabum var en gallisk festning, en av de fremste byene til galliske stammen karnutene hvor druidene holdt sin \xc3\xa5rlige samling. Festningen ble erobret og \xc3\xb8delagt av Julius C\xc3\xa6sar i 52 f.Kr., deretter gjenreist under romerne. Keiser Aurelian ombygde byen, d\xc3\xb8pte den til Aurelianum, eller Aureliana Civitas, det vil si \xc2\xabAurelians by\xc2\xbb, p\xc3\xa5 fransk kalt cit\xc3\xa9 d'Aur\xc3\xa9lien som utviklet seg til Orl\xc3\xa9ans._NEWLINE_I folkevandringstiden krysset alanerne og vandalene elven Loire i 408 e.Kr. Senere ble alanerne, ledet av h\xc3\xb8vdingen Goar, med de romerske styrkene under Flavius Aetius for \xc3\xa5 bekjempe hunerh\xc3\xa6ren til Attila som hadde invadert romerske Gallia i 451, og de deltok i slaget ved Ch\xc3\xa2lons under den alanske konge Sangiban. Alanerne hadde hovedkvarter i Orl\xc3\xa9ans og oppholdt seg langs Loire, men de var vanskelig \xc3\xa5 styre og de drepte en av byens senatorer da de mente de hadde blitt betalt for lite eller for sakte, og byens befolkning mislikte dem. Mange innbyggerne rundt dagens by b\xc3\xa6rer vitne om alanernes tilstedev\xc3\xa6relse i navnet Allaines.\n_START_SECTION_\nMiddelalderen\n_START_PARAGRAPH_\nI merovingernes tid var byen hovedstad for konged\xc3\xb8mmet Orl\xc3\xa9ans etter Klodvig Is deling av konged\xc3\xb8mmet, deretter under kapetingiske dynasti ble det hovedstad for et fylke, deretter et hertugd\xc3\xb8mme holdt i apanasje av huset Valois-Orl\xc3\xa9ans. Denne familien kom senere p\xc3\xa5 den franske trone via Ludvig XII, deretter Frans I. I 1108, en av de f\xc3\xa5 innvielsene av en fransk monark utenfor Reims skjedde i Orl\xc3\xa9ans da Ludvig VI den feite ble innviet i Orl\xc3\xa9ans' katedral av Daimbert, erkebiskopen av Sens._NEWLINE_Byen var hele tiden av strategisk betydning ved Loire da den l\xc3\xa5 ved elvens nordligste punkt til Paris. Det var f\xc3\xa5 broer over den farlige elven og Orl\xc3\xa9ans hadde en av dem, og ble s\xc3\xa5, sammen med Rouen og Paris, en av middelalderens Frankrikes tre rikeste byer._NEWLINE_P\xc3\xa5 s\xc3\xa6rbredden beskyttet festningen ch\xc3\xa2telet des Tourelles broen. Det ble stedet for slaget den 8. mai 1429 som gjorde det mulig for Jeanne d\xe2\x80\x99Arc \xc3\xa5 ri inn og frigj\xc3\xb8re byen fra de engelske under hundre\xc3\xa5rskrigen med hjelp av de kongelige generalene Dunois og Florent d'Illiers. Byens innbyggere fortsatte \xc3\xa5 forbli trofaste og takknemlige overfor henne til den dag i dag, og kaller henne for la pucelle d'Orl\xc3\xa9ans, \xc2\xabjomfruen fra Orl\xc3\xa9ans\xc2\xbb. I sin samtid tilb\xc3\xb8d byen henne et hus i Orl\xc3\xa9ans. Byen bidro ogs\xc3\xa5 til hennes l\xc3\xb8sepenger da hun ble tatt til fange (skj\xc3\xb8nt disse l\xc3\xb8sepenger ble beslaglagt av Karl VII av Frankrike. Jeanne d\xe2\x80\x99Arc ble brent p\xc3\xa5 b\xc3\xa5let den 30. mai 1431 i Rouen.\n_START_SECTION_\n1453 til 1699\n_START_PARAGRAPH_\nStraks hundre\xc3\xa5rskrigen var over fikk byen ny vekst. Broen brakte med seg rikdom i form av toll og skatter n\xc3\xa5r handelsmennene passerte den p\xc3\xa5 vei til byen. Kong Ludvig XI bidro ogs\xc3\xa5 stort til byens framgang, revitaliserte jordbruket i omr\xc3\xa5det rundt, og fremmet dyrking av safran ved Pithiviers. Senere, i renessansen, fikk Orl\xc3\xa9ans fordeler ved at det kom p\xc3\xa5 moten at rike adelsmenn reiste langs Val-de-Loire, en mote p\xc3\xa5begynt av kongen selv, da hans kongelige eiendommer l\xc3\xa5 i nabolaget Chambord, Amboise, Blois, og Chenonceau._NEWLINE_Universitetet i Orl\xc3\xa9ans bidro ogs\xc3\xa5 til byens prestisje. Spesialisert p\xc3\xa5 jus var det h\xc3\xb8yt ansett over hele Europa. Jean Calvin ble mottatt og bodde her, hvor han skrev deler av sine teser om reformasjonen. I gjenytelse hadde kong Henrik VIII av England, som hadde trukket veksler p\xc3\xa5 Calvins verk i Englands adskillelse fra den katolske kirke, tilbudt seg \xc3\xa5 finansiere et akademisk stipendium ved universitetet. Mange andre protestanter fikk ly i byen. Jean-Baptiste Poquelin, bedre kjent under sitt pseudonym Moli\xc3\xa8re, studerte ogs\xc3\xa5 jus ved universitetet, men ble utvist for \xc3\xa5 ha deltatt i et karneval, noe som var mot l\xc3\xa6restedets regler._NEWLINE_Fra 13. desember 1560 til 31. januar 1561 m\xc3\xb8ttes den franske stenderforsamlingen i Orl\xc3\xa9ans. Det var rett etter at Frans II av Frankrike (eldste s\xc3\xb8nnen av Katharina de' Medici og Henrik II av Frankrike) med sin dronning Maria Stuart ved sin side d\xc3\xb8de den 5. desember 1560 i H\xc3\xb4tel Groslot i Orl\xc3\xa9ans. _NEWLINE_Katedralen i Orl\xc3\xa9ans ble ombygd flere ganger. Den n\xc3\xa5v\xc3\xa6rende strukturen fikk grunnsteinen lagt ned av Henrik IV. Hele arbeidet tok et \xc3\xa5rhundre. Kirkebygget er en blanding av sen renessansestil og tidlig Ludvig XIV-stil, og en av de siste katedraler som ble bygd i Frankrike.\n_START_SECTION_\n1700\xe2\x80\x931900\n_START_PARAGRAPH_\nDa Frankrike koloniserte Amerika, var det omr\xc3\xa5det det utgjorde, um\xc3\xa5telig stort, inkludert hele elven Mississippi, fra dens munning og til dens kilde ved dagens grense mot Canada. Koloniens hovedstad ble gitt navnet la Nouvelle-Orl\xc3\xa9ans til \xc3\xa6re for Ludvig XV av Frankrikes regent, hertugen av Orl\xc3\xa9ans, og det ble bosatt av franske nybyggere som ble truet av britiske tropper i nord\xc3\xb8st._NEWLINE_Hertugene av Orl\xc3\xa9ans bes\xc3\xb8kte knapt byen Orl\xc3\xa9ans ettersom de som br\xc3\xb8dre eller fettere av kongen, deltok i hofflivet som var s\xc3\xa5pass viktig at de knapt kunne forlate det. Offisielt var deres festning den ved Blois. Hertugd\xc3\xb8mmet Orl\xc3\xa9ans var det st\xc3\xb8rste i Frankrike. Det begynte ved Arpajon, fortsatte til Chartres, Vend\xc3\xb4me, Blois, Vierzon, og Montargis. Hertugens s\xc3\xb8nn hadde tittelen hertug av Chartres. Arv fra store familier og ekteskapsallianser gjorde det mulig for dem \xc3\xa5 samle enorm rikdom, og en av dem \xe2\x80\x93 Philippe \xc3\x89galit\xc3\xa9 \xe2\x80\x93 er det sagt at han var den rikeste mannen i verden i sin tid. Hans s\xc3\xb8nn, Ludvig Filip arvet familieformuene til Penthi\xc3\xa8vre og Cond\xc3\xa9._NEWLINE_I 1852 ble jernbanen Compagnies ferroviaires Paris-Orl\xc3\xa9ans opprettet og dens ber\xc3\xb8mte stasjon gare d'Orsay i Paris. I den fransk-pr\xc3\xb8yssiske krig i 1870 ble byen igjen strategisk viktig grunnet den geografiske posisjon, og ble okkupert av pr\xc3\xb8ysserne den 13. oktober dette \xc3\xa5ret. H\xc3\xa6ren arm\xc3\xa9e de la Loire ble opprettet p\xc3\xa5 ordre av g\xc3\xa9n\xc3\xa9ral d'Aurelle de Paladines og ble stasjonert ikke langt fra Orl\xc3\xa9ans ved Beauce.\n_START_SECTION_\n1900 til i dag\n_START_PARAGRAPH_\nUnder den andre verdenskrig gjorde den tyske h\xc3\xa6ren jernbanestasjonen Orl\xc3\xa9ans Fleury-les-Aubrais til en av sentrale senter for deres logistiske jernbanesystem. Pont Georges V ble omd\xc3\xb8pt til \xc2\xabpont des Tourelles\xc2\xbb. En transittleir for deporterte ble bygd ved Beaune-la-Rolande. Under frigj\xc3\xb8ringen av Frankrike, bombet det amerikanske flyv\xc3\xa5penet byen og jernbanestasjonen og for\xc3\xa5rsaket store skader. Byen var en av de f\xc3\xb8rste som ble ombygd etter krigen: planen for rekonstruksjonen og byforbedringen ble fremmet Jean K\xc3\xa9risel og Jean Royer, og hadde kommet i gang s\xc3\xa5 tidlig som i 1943. Arbeidet begynte allerede i 1945. Denne rekonstruksjonen er delvis identisk med hva som gikk tapt, blant annet Royale og dens arkader, men benyttet ogs\xc3\xa5 innovative prefabrikkerte teknikker som \xc3\xaelot 4 under ledelse av arkitekten Pol Abraham._NEWLINE_Det som var en stor by i tidligere tider er i dag en middels stor fransk by p\xc3\xa5 rundt 250 000 innbyggere. Den benytter fortsatt sin strategiske posisjon som er mindre enn en time fra den franske hovedstaden til tiltrekke seg forretninger som er interessert i \xc3\xa5 redusere transportkostnader."